Jhb-vrou dood, man kritiek ná motor in hul inploegFoto’s van die toneel by die N1-noord by die Rivonia-afrit (Foto: Netcare911) ŉ Vrou is Sondagaand oorlede en haar man veg vir sy lewe in die hospitaal nadat ŉ motor op die N1-noord by die Rivonia-afrit in Sandton in die egpaar ingeploeg het. Chris Botha, Netcare911-woordvoerder, het gesê die egpaar was minute vroeër in ŉ klein botsing betrokke, en het daarom van die pad afgetrek en uit die motor geklim terwyl hulle twee kinders in die motor agtergebly het. Die man en vrou is hierna deur ŉ motor getref. Die vrou is op die toneel dood verklaar weens veelvoudige beserings en die man is in ŉ kritieke toestand in die hospitaal. Albei kinders het slegs geringe beserings van die eerste botsing opgedoen. Die kinders is tans in die hospitaal waar hulle aansterk, en sal vir tyd en wyl by familie bly.